Ungdom i spennende kamp for sannheten
Den første "Divergent"-filmen nådde ikke nivået til "Dødslekene", men nr. 3-filmen har løftet seg mange hakk. 

"Divergent"-serien bygger på en fantasy-trilogi av Veronica Roth som har solgt godt hos tenåringer. 
I første film (2014) ble vi kjent med et noe pussig grunnpremiss: 
I en ukjent framtid blir Chicagos innbyggere plassert inn i én av fem fraksjoner ut ifra persontype. 
Man er enten uselvisk, fredelig, ærlig, modig eller intelligent. 
Kombinasjoner tåles ikke – da er de avvikere, divergents. 

Men hovedpersonen Beatrice, «Tris», innså at hun har flere sider i sin personlighet. 
Hun flyttet fra sine foreldres fraksjon – de Uselviske – for å gå inn i en gjeng med Fryktløse avvikere. 
Der ble hun kjæreste med gruppas leder, Four. 
En toppleder for de Intellektuelle, Jeanine, utviklet seg parallelt til en skikkelig diktator (Kate Winslet). 

En gjeng bryter ut 

I nr. 2-filmen, "Insurgent", slåss heltene drabelig i krigslignende tilstander. 
Nå i 3. film, "Allegient", er Jeanine død, men etterfølgerne hennes begynner å henrette motstandere. 

Kommer man uforberedt inn i dette fantasy-universet, virker det forvirrende. 
Men da regissør Robert Schwentke omsider får befridd seks av ungdommene, inkludert Tris' bror Caleb fra de Intellektuelle, er det lett å hekte seg på. 
Gjengen vil bryte ut av Chicago og utforske hva som finnes på utsiden av en gigantisk bymur.Her kommer de første spektakulære scenene da de seks, hengende i liner, springer loddrett oppover murveggen som var de ballettdansere. 
Supertøft! 

Den skremmende oppdagelsen av at verden utenfor er en rødglinsende ødemark der det drypper blod fra himmelen, er ubehagelig. 
Nytt visuelt snop triller ut av datagrafikernes godtepose idet de Fryktløse svøpes inn i plasmabobler som beskytter dem mot luftforurensingen. 
Snart bringes de til Byrået for genetisk velferd, drevet av den tilsynelatende idealisten David (godt spilt av Jeff Daniels). 
Dusjscenene der Tris og Four renses for slagg og blod, får brent klærne og kledd seg opp i nytt, helhvitt tøy, er stilige. 
Men de gir også et urovekkende frampek om ambisjonene til byråets hersker. 

Typisk for ungdomsserier av dette slaget er det dystopiske der onde, diktatoriske krefter får overtaket og skaper et skrekksamfunn. 
Personene settes på moralske prøver slik at noen velger det onde og noen det gode, gjerne etter først å ha bommet kraftig. 
Så også her idet Tris, Four, Caleb og Peter takler utfordringene på høyst ulikt vis, jeg røper ikke hvordan. 
Konflikten utvikles til et visuelt høydepunkt da Byrået setter alt inn på å slette hukommelsen til Chicagos innbyggere ved hjelp av et giftigrødt serum. 
De unge skuespillerne Shailene Woodley, Theo James, Ansel Elgort og Miles Teller er blitt varme i trøya og likandes å følge. 

Noen, men ikke alle, havner på riktig side i kampen for å skape én by der de fem fraksjonene ikke lenger slåss mot hverandre. 
Dermed er det nok motsetninger igjen til å fylle en fjerde film, "Ascendent", som er ventet til neste år. 

Anmeldelsen av den første Divergent-filmen finner du her: 

Anmeldelsene av de fire "Dødslekene"-filmene (Hunger Games) kan du også lese: 
